  Виталий Пронин Национальной библиотекаын 60-тӥ аръёсысь удмурт газетъёсты бугыръяса пукыкум, мон шедьтӥ туж трос тунсыко материалъёс. Нош тужгес паймымонэз, дыр, вал таиз пичи заметка. Со видеотелефон сярысь. "Советской Удмуртия". 1964-тӥ ар.Ми ваньмы тодӥськом Skype герӟетэз - соин видео пыр адямиосын вераськыны луэ. Сое асьме ӵыжы-выжыосмы - эстон программистъёс Ахти Хеинла, Приит Касесалу но Яан Таллинн - малпазы. Нош зэмзэ ке, совето вакытэ ни, 1964-тӥ арын, Удмуртиысь алнаш школьникъёс тодо ни вал «видеотелефон» сярысь но газетчиослы со пумысен юан  ыстӥллям: кызьы, пе, со ужа. Нош кыӵе валэктон соослы сётӥллям?Гажано редакция! Ми кемалась кылӥм вал ини видеотелефон сярысь. Туж интересной маке шуо сое. Нош ми ум тодӥське, кызьы ужа со, кыӵе пайдаез вань солэн асьмелы. Тӥни со сярысь газет пыр валэктыны куриськом.Нина Овчинникова, Аля Филиппова, Витя Яркеев, Алнаш средней школаысь 8-тӥ классын дышетскисьёс Пиналъёслэн юанъёссылы валэктон сётыны курим Связья министерстволэн Удмурт управлениысьтыз главной инженерез У. З. ДОРФ эшез. Тани мар вераз со:- Зэмзэ но, учке ай, пиналъёс, та снимок шоры.Ӝӧк вылын кык телевизор. Эн малпалэ, отын телестудиысь ужасьёс возьматэмын шуыса, янгышалоды. Одӥг экранысь адӟиськоды Киевысь гостиницаын улӥсь кышномуртэз, мукетаз - солэн Москваысь ӵыжы-выжыосыз. Тӥни озьы, Киевын улӥсьёс москвичъёсын вераськыны но, огзэс огзы адӟыны но быгато. Видеотелефон - туж усто аппарат. Со пыр ньыль-вить мурт ваче вераське.Таӵе телефонъёс Москваын, Ленинградын но Киевын тупатэмын ини. Европаын соос нырысьёсыз луо на.Видеотелефонлы нимысьтыз переговорной пункт вань. Телефонэн вераськись мурт ӝӧк сьӧрын пуке, азяз микрофон. Мукет ӝӧк вылын телевизоръёс. Одӥгысьтыз экранысь со ассэ адӟе, мукетысьтыз - соин вераськисьёсты. Отын ик вань телевизионной камера, со пыр адямиез мукет городлы возьмато.Видеотелефон асьме наукаез но техникаез азинтыны но трос юрттэ. Со пыр учёнойёс куспазы кенешыны но асьсэлэсь чертёжъёссэс, проектъёссэс ог-огзылы возьматыны быгато.Видеотелефон асьме улонэ пумен мур пыӵалоз. Ӝоген со асьме доры но вуоз.Богдан Анфиногенов Теги: история удмуртдунне  